Musajja wattu Wamusege yasanga obuzibu bwamaanyi nnyo mu kugezaako okwefunira ku nnyama y’endiga. Kino kyajja lwa nsonga nti omusumba waazo yali azikuuma butiribiri nga kw’otadde n’embwa ezaali zaakambuwala ne zikamala. Embwa ezo nazo nga tezimuva ku lusegere. Kwe kugamba nga ne bw’oba bakutenda, tolina w’oyinza kuyita kusobola kutuuka ku ndiga ziri. Naye lumu Wamusege ng’agenda agwa ku ddiba ly’endiga erisuuliddwa awo ettayo. Munnange Wamusege nga talyerondera, aba akyali awo nalyo, ng’ekirowoozo kimujjira eky’okulyambala, era bw’atyo ng’alyenaanika. Mwanattu nno eddiba lino wamusege lyamunyumira okukamala era n’afaananira ddala endiga ewedde emirimu. Akaliga akato nako gye kaava nga kalowooza nti mpozzi kagudde ku nnyina waako obwedda gwe kanoonya era kakazi kattu nga katandika kugoberera Wamusege ono eyali yeebise mu ddiba ly’endiga! Buli we yaggyanga ekigere nga nako we kakissa anti nga bambi ko tekalinaamu kubuusabusa kwonna nti gwe kagoberera teyali nnyina waako. Munnange nno ye Wamusege bw’amala okukakasiza ddala nti akaliga akanywezezza mu ttaano, ng’akavumbagira era ng’adda ku bbali kweriira munyama. Yaliira ddala era n’awoomerwa bya nsusso, anti yalyanga eno bw’asolobeza n’okusolobeza! Okuva ku olwo, Wamusege yagendera ddala mu maaso n’okuwuddiisa era n’okulimbalimbanga endiga anti olwo nga yeebisse mu ddiba ly’endiga mbu afaanane endiga. Yamalira ddala ebbanga ddene nga buli ndiga emwekuluubeesezaako alya ndye. Bw’atyo Wamusege nga yeggweera munyama musava. Nange awo we nalabira.